עומר אצילי

קריירה

אצילי החל את הקריירה שלו במחלקת הנוער של מכבי תל אביב, וכשהיה בן 16 עבר למחלקת הנוער של הפועל ראשון לציון. בתחילת עונת 2010/2011 החל אצילי להשתלב במשחקי הקבוצה הבוגרת של המועדון בגביע הטוטו, וב-17 באוקטובר 2011 ערך את הופעת הבכורה שלו בליגת העל, כשנכנס כמחליף במשחק מול בית"ר ירושלים. עד תום העונה ערך בסך הכל חמש הופעות ליגה, וב-12 במאי 2012 כבש את שער הבכורה שלו בליגת העל, בהפסד 1–2 להפועל עכו, אך בתום העונה ירדה הקבוצה לליגה הלאומית. בעונה שלאחר מכן הפך אצילי לשחקן הרכב קבוע, וכבש שישה שערים בליגה הלאומית.
ב-30 ביוני 2013 חתם אצילי לארבע שנים בקבוצת בית"ר ירושלים, וב-24 באוגוסט ערך את הופעת הבכורה שלו, בהפסד 0–2 להפועל באר שבע. ב-30 במרץ 2014 כבש אצילי את שער הבכורה שלו, בניצחון 3–0 על מכבי פתח תקווה, ואת עונתו הראשונה בקבוצה סיים עם 19 הופעות ושער אחד. בעונת 2014/2015 כבש שישה שערי ליגה. ב-2 ביולי 2015 ערך אצילי הופעת בכורה במסגרת אירופית, במשחק שהסתיים בתיקו 0–0 מול אורדבסי שימקנט הקזחית במסגרת מוקדמות הליגה האירופית. במשחק הגומלין כבש שער בניצחון 2–1.
בתחילת מרץ 2016, נפצע אצילי, ובמועדון הודיעו כי הוא פצוע ולא כשיר לתקופה ממושכת, כשבמהלכה ניסו לשכנע אותו לחתום על הארכת חוזה. מנגד הודיע אצילי כי הוא מסרב לקבל את ההצעה, והוצא מסגל הקבוצה לשני משחקים בהם הפסידה הקבוצה. ב-31 במרץ הועמד אצילי לוועדת משמעת פנימית בקבוצה, וקיבל קנס בגובה 10,000 שקלים על תנאי, על כך שבחר לעלות לאימון בניגוד להחלטת הצוות הרפואי של המועדון שטען כי הוא פצוע. ב-11 באפריל הודיע מאמן הקבוצה סלובודאן דראפיץ' לאצילי כי הוא מתוכנן לפתוח בהרכב הראשון במשחק נגד מכבי תל אביב. כתגובה לכך הודיע אצילי לדראפיץ' כי הוא מסרב לפתוח בהרכב ולשחק במשחק, ובעקבות זאת הודח מסגל הקבוצה. בעקבות אותו האירוע הוחלט במועדון להעמיד את השחקן לוועדת משמעת בשנית. ב-24 באפריל, לאחר חודשיים של היעדרות, חזר אצילי לסגל בית"ר ירושלים למשחק נגד מכבי חיפה בו הפסידה בית"ר 0–1. ב-25 באפריל הגיש אצילי תביעת בוררות כנגד בית"ר ירושלים בה הוא דורש להשתחרר מיידית מהקבוצה.
עונת 2015/2016 הייתה לעונת הפריצה של אצילי בבית"ר ירושלים במהלכה כבש שבעה שערי ליגה והפך לאחד השחקנים החשובים בקבוצה. אצילי שימש כקפטן של הקבוצה בתחילת העונה, אך איבד את סרט הקפטן בתום העונה עקב המחלוקות עם המועדון. ב-7 ביולי 2016, כבש אצילי את שער הניצחון ב-1–0 של בית"ר על סלובודה טוזלה הבוסנית במשחק הגומלין במסגרת סיבוב המוקדמות הראשון של הליגה האירופית. ב-21 ביולי כבש אצילי צמד שערים בהפסד בית"ר 2–3 לאומוניה ניקוסיה במשחק הגומלין בין הקבוצות במסגרת הסיבוב השני של מוקדמות הליגה האירופית. למרות ההפסד, שעריו של אצילי סייעו לבית"ר להבטיח את העפלתה לסיבוב השלישי. ב-27 ביולי 2016 בישל אצילי את השער לעידן ורד נגד ילגבה הלטבית בתיקו 1–1 בשלב ה-3 במוקדמות הליגה האירופית. שבוע לאחר מכן כבש אצילי בפנדל את השער הראשון בניצחון 3–0 בגומלין בטדי. ב-14 באוגוסט הסתיים הליך הבוררות בין בית"ר לאצילי כשבסיומו נקבע סעיף השחרור מחוזהו בגובה 750 אלף אירו.
ב-31 באוגוסט 2016 חתם אצילי על חוזה לארבע עונות בגרנדה מהליגה הבכירה בספרד. ב-11 בספטמבר 2016 ערך אצילי את הופעת הבכורה שלו במועדון, כששיחק 65 דקות בהפסד 2-1 לאייבר במסגרת המחזור השלישי בליגה, ובסך הכל שותף בתשעה משחקי ליגה עד תום העונה.
ב-20 ביוני 2017 חזר אצילי לישראל וחתם לארבע שנים בקבוצת מכבי תל אביב. את הופעת הבכורה שלו במועדון ערך ב-26 ביוני במשחק מוקדמות הליגה האירופית נגד קיי אף טירנה, ואת שערו הראשון כבש במשחק הגומלין כשבוע לאחר מכן. במחזור השני של עונת 2017/2018 בליגת העל כבש אצילי צמד נגד עירוני קריית שמונה, והספיק לכבוש שלושה שערים נוספים עד לפציעתו שהרחיקה אותו מהמגרשים למשך רוב העונה. הוא חזר למגרשים לקראת סיום העונה בהפסד 2–3 נגד קבוצתו לשעבר בית"ר ירושלים, כבש שער בפנדל והמשיך לכבוש בארבעה משחקים רצופים, ובסך הכל בעונה זו ערך 17 הופעות בליגה וכבש עשרה שערים.
עונה לאחר מכן, תחת המאמן ולדימיר איביץ', היה אצילי לאחד מעמודי התווך של הקבוצה בזכייתה באליפות המדינה, לאחר עונה מרשימה שהסתיימה עם הפסד ליגה בודד ובפער של 31 נקודות מהמקום השני. בסך הכול כבש אצילי 11 שערי ליגה ב-29 הופעות.

נבחרת לאומית

לזכותו של אצילי שלוש הופעות בנבחרת הנוער של ישראל, וב-8 בספטמבר 2013 ערך את הופעת הבכורה שלו בנבחרת הצעירה, בניצחון 7–2 על אזרבייג'ן עד גיל 21 במסגרת מוקדמות אליפות אירופה לנבחרות צעירות. באוגוסט 2016 זומן לראשונה לסגל הנבחרת הבוגרת למשחקי מוקדמות מונדיאל 2018 וערך את הופעת הבכורה כשנכנס כמחליף בהפסד 1–3 לאיטליה.